Τραγωδία στην Πάτρα: Νεκροί σε τροχαίο παππούς και το 3χρονο εγγόνι του

Ο οδηγός πολυτελούς οχήματος έχασε τον έλεγχο και έπεσε πάνω σε σταθμευμένο αυτοκίνητο, όπου επέβαινε μία γυναίκα

Τρομακτικό τροχαίο δυστύχημα σημειώθηκε λίγο πριν από τις 23:00 το βράδυ της Κυριακής 24 Σεπτεμβρίου στη Νέα Εθνική Οδό Πατρών-Αθηνών στο ύψος της Πυροσβεστικής Υπηρεσίας.

Σύμφωνα με το tempo24.news ο οδηγός πολυτελούς οχήματος, ενώ εκινείτο στο ρεύμα προς Πάτρα έχασε τον έλεγχο κάτω από συνθήκες που διερευνώνται.

Στη συνέχεια πέρασε στο αντίθετο ρεύμα κυκλοφορίας και έπεσε πάνω σε σταθμευμένο όχημα με γυναίκα οδηγό η οποία μόλις ξεκινούσε με αποτέλεσμα το αυτοκίνητο της να πάρει φωτιά. Στο πολυτελές αυτοκίνητο που πέρασε στο αντίθετο ρεύμα επέβαινε κι ένα παιδί.

Στο σημείο βρέθηκαν άμεσα τέσσερα ασθενοφόρα, αστυνομία και άνδρες της Πυροσβεστικής οι οποίοι προχώρησαν στον απεγκλωβισμό των επιβατών.

Η γυναίκα διασωληνώθηκε. Από την άλλη ο οδηγός του πολυτελούς αυτοκινήτου υπέκυψε στα τραύματά του, ενώ το μικρό παιδί που επέβαινε στο όχημα μεταφέρθηκε στο Καραμανδάνειο νοσοκομείο, όπου παρά τις αγωνιώδεις προσπάθειες των γιατρών (του έκαναν ΚΑΡΠΑ επι ώρα) να τον κρατήσουν στη ζωή δεν τα κατάφερε. Σύμφωνα με το thebest πρόκειται για παππού και τον 3χρονο εγγονό του.